***Završena je trodnevna obuka za članove novoosnovanog Stručnog savjeta za velike zvijeri i kandidate za interventni tim za velike zvijeri za područje Federacije Bosne i Hercegovine.***

**Kulen Vakuf** – Naša zemlja može se pohvaliti vrlo bogatim biodiverzitetom. Neke od najkarizmatičnijih životinja, ali i najkontroverznijih su velike zvijeri – medvjed, vuk i ris. Kako bismo očuvali ove životinje vrlo važne za zdrave ekosisteme, ali i zaštitili ljude koji žive blizu njihovih staništa, svjetska organizacija za zaštitu prirode WWF organizovala je obuku za stručnjake koji se bave i koji će se baviti velikim zvijerima na području Federacije Bosne i Hercegovine.

Pedesetak kandidata je prisustvovalo teoretskoj i praktičnoj edukaciji o zadacima koji ih čekaju kroz intervencije vezano za medvjede. Edukaciju su vodili hrvatski stručnjaci za velike zvijeri s Veterinarskog fakulteta Sveučilišta u Zagrebu Đuro Huber i Slaven Reljić.

„Ova vrsta edukacije za Interventne timove koji će se baviti velikim divljim zvijerima u Bosni i Hercegovini je neophodna i ključna za budući rad u terenskim uvjetima. Jako je važno nastaviti s ovakvim edukativnim radionicama kako bismo imali što više obučenih ljudi na terenu koji će moći odgovoriti svim izazovima koji su u ingerenciji Interventnog tima Federacije BiH“, kaže **doc. dr. Vedad Škapur sa Poljoprivrednog fakulteta u Sarajevu, ujedno i član Stručnog savjeta**.

Pokazalo se kako je neophodna sektorska saradnja upravljača šuma, veterinara, lovaca, te predstavnika zaštićenih područja. Najaktivnije zaštićeno područje u istraživanju velikih zvijeri na području BiH, Nacionalni park Una, bila je i domaćin ovog skupa uz veliku pomoć lokalne lovačke organizacije. Ovim je također projekat na najbolji način podržao i inicijativu za osnivanje Dinarske platforme za velike zvijeri kroz pravovremeno i praktično stvaranje novih kapaciteta za rad na velikim zvijerima.

**Zineta Mujkanović iz Federalnog ministarstva okoliša i turizma, voditeljica Odsjeka za biodiverzitet i zaštitu prirode** poručuje: „Pokrenuli smo aktivnosti uređenja sistema i sada ne smijemo stati. Potreban nam je Stručni savjet, a još je potrebniji Interventni tim“.

WWF je podržao osnivanje interventnog tima za velike zvijeri u Federaciji BiH u samoj završnici petogodišnjeg projekta LIFE EuroLarge Carnivores. „Federalno ministarstvo poljoprivrede, vodoprivrede i šumarstva će u saradnji sa Federalnim ministarstvom okoliša i turizma formirati Interventni tim Federacije BIH za velike zvijeri i smatramo da će se njihovim djelovanjem poboljšati suživot između ljudi i velikih zvijeri. Nastavit ćemo podupirati Interventni tim za velike zvijeri i nadalje, te najavljujemo novu radionicu koja će se održati tijekom ove godine na temu vuka i risa“, kaže **Snježana Malić-Limari iz WWF Adrije**.

Projekt [LIFE EuroLargeCarnivores](https://www.eurolargecarnivores.eu/hr/) provodi se na međunarodnom nivou, a glavni cilj projekta je osigurati platformu za prikupljanje i razmjenu znanja o suživotu ljudi i velikih zvijeri među različitim dionicima diljem Europske unije kako bi se ublažili i smanjili konflikti između ljudi i divljih vrsta.